Yle pyysi valtiovarainministeriötä kommentoimaan lukijoiden avauksia siitä, mistä he itse voisivat luopua valtiontalouden hyväksi.

Apulaisbudjettipäällikkö Juha Majanen pitää ilmeisenä, että vastauksissa heijastuu yleinen poliittinen keskustelu. Porvarihallituksen linjaukset lomarahojen ja haittakorvausten kutistamisesta kun saavat vastauksissa kannatusta.

– Siellä näyttää olevan näitä hallituksen toimenpiteitä ja sitten näitä ikään kuin vakioaiheita säästöiksi, Majanen toteaa.

Hän viittaa monien vastaajien haluun leikata maahanmuutosta ja poliitikkojen eduista, jotka nousivat vastauksissa, vaikka kysymyksellä haettiin nipistysehdotuksia vastaajien omasta kukkarosta.

Maahanmuutosta tai poliittisten johtajien palkkioista leikkaamalla ei valtiontaloutta kylläkään pelasteta, Majanen toteaa.

– Nämä ovat summina varsin pieniä tähän julkisen talouden kokoon nähden.

VM: Työkulujen leikkaus paras tie

Valtiovarainministeriölle - ja Suomen hallitukselle - kansalaisten valmius palkkojen leikkaamiseen lomarahojen ja pyhäkorvausten muodossa maistuu paremmin kuin halukkuus omien verojen korottamiseen.

– Työllisyyden kustannusten pienentäminen ja työpanoksen kasvattaminen on meidän kilpailukyvyn kannalta tärkeä juttu. Veronkorotuksiin liittyy se ongelma, että niillä on aika suora vaikutus kotimaiseen kysyntään, Majanen sanoo.

Rahaministeriön virkamieheltä riittää ymmärrystä myös niille, jotka eivät koe voivansa luopua mistään.

– Siihen vastaukseen on jokaisella oikeus ja neljän vuoden välein voi sitten valita ne päättäjät, jotka näitä toteuttavat. Julkisen talouden kannalta tietysti on aina on yksittäisen ihmisen kannalta helpompaa, mitä isompi porukka on talkoissa mukana, Majanen sanoo.

Hän iloitsee säästöehdotusten suuresta määrästä ja vastaajien uhrivalmiudesta.

– On hienoa, että ihmiset haluavat olla julkisen talouden ja isänmaan pelastamistalkoissa mukana, valtiovarainministeriön apulaisbudjettipäällikkö Juha Majanen sanoo.

Arvotutkija: Suomalaiset aktiivisia - ja kuuliaisia

Suomalaisten arvoihin perehtynyt emeritusprofessori Klaus Helkama reagoi hänkin Ylen saamien vastausten suureen määrään.

– Suomi kuuluu näihin maihin, joissa kansalaiset ovat aktiivisia ja osallistuvat yhteisten asioiden hoitamiseen.

Hallituksen ehdottomuus poikkeuksellisten säästötoimien välttämättömyydestä näyttää vakuuttaneen valtaosan kyselyyn vastanneista, vaikkei asiasta olla esimerkiksi taloustieteilijöiden kesken lainkaan yksimielisiä.

– Arvotutkimuksia jos vertaa muihin Länsi-Euroopan maihin, niin me ollaan kyllä aika kuuliasta porukkaa, Klaus Helkama sanoo.

Toisaalta suuren vastaajaryhmän valmius porvarihallituksen karttamiin veronkorotuksiin ei yllätä professoria.

– Suomalaiset ymmärtävät aika hyvin, miten yhteiskunta toimii ja mitä veroilla saa. Kansantaloustieteilijäthän ajattelevat, että verojen alentaminen ja eriarvoistuminen lisäävät kannustavuutta. Sosiaalipsykologisen kokeet eivät tätä tue, Helkama sanoo.